REGULAMENTUL (CE) NR. 703/2007 AL COMISIEI
din 21 iunie 2007
de modificare a anexei I la Regulamentul (CEE) nr. 2377/90 al Consiliului de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală, în ceea ce privește dihidrostreptomicina și streptomicina
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2377/90 al Consiliului din 26 iunie 1990 de stabilire a unei proceduri comunitare pentru stabilirea limitelor maxime de reziduuri de produse medicinale veterinare în alimentele de origine animală (1), în special articolul 2,
având în vedere avizul Agenției Europene pentru Medicamente formulat de Comitetul pentru medicamente de uz veterinar,
întrucât:
(1)
Toate substanțele farmacologic active, utilizate în Comunitate în medicamentele de uz veterinar destinate animalelor producătoare de alimente, ar trebui evaluate în conformitate cu Regulamentul (CEE) nr. 2377/90.
(2)
Substanța dihidrostreptomicină este inclusă în anexa I la Regulamentul (CEE) nr. 2377/90 pentru toate rumegătoarele în ceea ce privește mușchiul, grăsimea, ficatul, rinichii și laptele, precum și pentru porcine în ceea ce privește mușchiul, pielea și grăsimea, ficatul și rinichii. În urma examinării unei cereri referitoare la extinderea mențiunii existente privind dihidrostreptomicina la iepuri, se consideră că ar trebui modificată mențiunea privind dihidrostreptomicina pentru a include iepurii.
(3)
Substanța streptomicină este inclusă în anexa I la Regulamentul (CEE) nr. 2377/90 pentru bovine și ovine în ceea ce privește mușchiul, grăsimea, ficatul, rinichii și laptele, precum și pentru porcine în ceea ce privește mușchiul, pielea și grăsimea, ficatul și rinichii. În urma examinării cererii referitoare la extinderea mențiunii existente privind dihidrostreptomicina la iepuri și ținând seama de faptul că evaluarea siguranței celor două substanțe menționate anterior a fost efectuată inițial în același timp, din cauza similarității structurii lor chimice și a activității lor biologice, se consideră, de asemenea, că ar trebui modificată mențiunea privind streptomicina pentru a include iepurii în ceea ce privește mușchiul, grăsimea, ficatul și rinichii. De asemenea, s-a considerat util să se modifice mențiunea existentă privind streptomicina pentru bovine și ovine printr-o nouă mențiune pentru toate rumegătoarele în ceea ce privește mușchiul, grăsimea, ficatul, rinichii și laptele.
(4)
Prin urmare, Regulamentul (CEE) nr. 2377/90 ar trebui modificat în consecință.
(5)
Ar trebui prevăzut un termen suficient înainte de punerea în aplicare a prezentului regulament pentru a permite statelor membre să efectueze ajustările care se pot dovedi necesare, având în vedere prezentul regulament, în ceea ce privește autorizațiile de introducere pe piață a respectivelor medicamente de uz veterinar, care au fost acordate în conformitate cu Directiva 2001/82/CE a Parlamentului European și a Consiliului din 6 noiembrie 2001 de instituire a unui cod comunitar cu privire la produsele medicamentoase veterinare (2), pentru a ține seama de dispozițiile prezentului regulament.
(6)
Măsurile prevăzute în prezentul regulament sunt conforme cu avizul Comitetului permanent pentru medicamente de uz veterinar,
ADOPTĂ PREZENTUL REGULAMENT:
Articolul 1
Anexa I la Regulamentul (CEE) nr. 2377/90 se modifică în conformitate cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 21 august 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 iunie 2007.